A BIZOTTSÁG HATÁROZATA
(2008. december 15.)
a Morinda citrifolia levélnek a 258/97/EK európai parlamenti és tanácsi rendelet szerinti új élelmiszer-összetevőként való forgalomba hozatalának engedélyezéséről
(az értesítés a C(2008) 8108. számú dokumentummal történt)
(Csak az angol nyelvű szöveg hiteles)
(2008/985/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az új élelmiszerekről és az új élelmiszer-összetevőkről szóló, 1997. január 27-i 258/97/EK európai parlamenti és tanácsi rendeletre (1) és különösen annak 7. cikkére,
mivel:
(1)
2004. november 10-én a Baker & McKenzie vállalat a Morinda Inc. nevében kérelmezte az illetékes belga hatóságoknál a Morinda citrifolia levél új élelmiszer-összetevőként való forgalomba hozatalát.
(2)
2005. november 30-án Belgium illetékes élelmiszer-értékelő testülete kibocsátotta előzetes értékelő jelentését. A jelentés arra a következtetésre jutott, hogy további értékelésre van szükség.
(3)
A Bizottság az előzetes értékelő jelentést 2006. március 21-én valamennyi tagállamhoz eljuttatta.
(4)
Egyes tagállamok további kérdéseket tettek fel a Morinda citrifolia levél biztonságosságával kapcsolatban.
(5)
Ezért 2006. november 14-én konzultációra került sor az Európai Élelmiszerbiztonsági Hatósággal (EFSA).
(6)
2008. július 10-én az EFSA elfogadta a diétás termékekkel, táplálkozással és allergiákkal foglalkozó tudományos testületnek a Bizottság kérésére kiadott, a Morinda citrifolia levél biztonságosságáról szóló szakvéleményét („Opinion of the Scientific Panel on dietetic Products, Nutrition and Allergies on a request from the Commission related to the safety of leaves from Morinda citrifolia L”).
(7)
A testület véleményében arra a következtetésre jutott, hogy a szárított és pörkölt Morinda citrifolia levél főzet készítésére az előre jelzett beviteli szinteken biztonságos.
(8)
A tudományos értékelés alapján megállapítást nyert, hogy a szárított és pörkölt Morinda citrifolia levél megfelel a 258/97/EK rendelet 3. cikkének (1) bekezdésében meghatározott feltételeknek.
(9)
Az e határozatban előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A mellékletben meghatározott, szárított és pörkölt Morinda citrifolia levél forgalomba hozható a Közösségben főzet készítésére szolgáló új élelmiszer-összetevőként.
2. cikk
Az e határozattal engedélyezett új élelmiszer-összetevő megjelölése az azt tartalmazó élelmiszer címkéjén: „nonilevél” vagy „Morinda citrifolia levél”.
3. cikk
A szárított és pörkölt Morinda citrifolia levél kizárólag főzetek készítéséhez használható fel. Egy csésze, elfogyasztásra szánt főzet elkészítéséhez legfeljebb 1 g szárított és pörkölt Morinda citrifolia levél használható fel.
4. cikk
E határozat címzettje a Morinda Inc., 333 West River Park Drive, Provo, Utah 84604, USA.
Kelt Brüsszelben, 2008. december 15-én.